النادى المصري هو كيان رياضي مصري بيعتبر من الانديه صاحبة الشعبيه فى مصر وصاحب الشعبيه الاكبر فى مدينة بور سعيد. نادي عريق اتعمل سنة 1920, بقاله اكتر من 100 سنة. النادي بيسموه "زعيم القناه" لانه اول نادي للمصريين اتعمل فى منطقة القناه وكمان لانه اكتر نادي كسب دوري منطقة القناه, وبيلقبوه كمان بالنسور الخضر علشان شعاره النسر الاخضر. النادى المصري اتأسس فى سنة 1920 علشان يكون اول نادي للمصريين فى بور سعيد ومنطقة القناه كلها لمواجهة اندية الاجانب اللى كانت كتيره وقتها فى بور سعيد كنوع من مقاومة الاحتلال الاجنبي بكل الطرق علشان كده سموا النادي باسم المصري عشان يتحدوا الاجانب واختاروا اللون الاخضر لون فانلة النادي علشان دا كان لون علم مصر وقتها بعد ثورة 1919 ودستور 1923. المصري واحد من اهم الانديه فى تاريخ الكوره المصريه وهو اكتر نادي شارك فى الدوري المصري بعد الاهلي والزمالك لانه غاب مرتين بس عن الدوري بسبب تأثير العدوان الثلاثي سنة 1956 على بور سعيد والنادي. طول تاريخه لحد النهارده فاز المصري ب22 بطوله رسميه هى 17 مره بطولة دوري منطقة القناه و3 مرات كاس السلطان ومره كاس الاتحاد المصري التنشيطيه سنة 1992 ومره كاس مصر سنة 1998.